A Bailla mia

Sa vida mia amara est che i s’aba
de su mare, e comente i su mare
unu riposu non mi poto dare,
ca sempre so andende dibi daba.

Cando ido dulzura comparire
ispero sempre simile a pizzinnu
chi s’allegrat pro d’ogni ben’accinnu,
e olvido pro s’ora su suffrire.

Ma tue mia niedda mala sorte
mi frustas senza pena nè misura;
e cando penso a viver’in dulzura,
ingullo s’amaresa pius forte.

A sos sabios solu veramente
toccad’in custa vida su suffrire,
su perdonare sempre e cumpatire
sas attrividas de sa mala zente.

E sempre hap’iscusadu e perdonadu
cun sa fid’in su premiu seguru;
però tue destinu meu duru
sas carres sempre m’hasa flagelladu

Cun sas mannas ideas solitariu
vivo che un’istranzu in bidda mia,
solu tue cumpagna addoloria
m’accumpagnas fidele a su Calvariu.